<classify> Hivi karibuni ilifanyika michezo kadhaa, ambapo moja kati ya malengo yake ilikuwa ni kuchangisha fedha kwa ajili ya kusaidia watu wenye ulemavu wa ngozi nchini.Mchezo wa mwisho ulikuwa ni kati ya timu ya Yanga dhidi ya Sports Club Villa ya Uganda uliofanyika Uwanja wa Taifa Jumamosi iliyopita na pia uliwahi kufanyika mchezo kati ya timu ya wachezaji wa zamani wa Barcelona dhidi ya Taifa Stars.Akizungumza na gazeti hili jana Mwenyekiti wa TAS, Ernest Kimaya alisema kuwa chama hicho katika mchezo wa mwisho kati ya Villa dhidi ya Yanga hakikushirikishwa hata mara moja katika mazungumzo ya kuchangishiwa fedha.Alisema kuwa alikuwa akisikia tu katika vyombo vya habari kuwa kuna michango ambayo itapelekwa kwenye chama cha albino kutokana na mapato ya kiingilio lakini hata baada ya mchezo hakujawa na msaada wowote.Alisema kwa kawaida kabla ya kutumia kigezo cha kuwasaidia albino kunakuwa na mazungumzo kati ya TAS na wale wanaochangisha fedha lakini katika hilo hakuna kilichofanyika.Alisema kuwa alichukua uamuzi wa kuonana na maofisa kutoka Shirikisho la Mpira wa Miguu Tanzania TFF pamoja na mwandaaji wa mchezo huo lakini hakukua na majibu ya kuridhisha.Yule mwandaaji nilimpigia simu lakini alisema kuwa lengo ni kusaidia watu wenye shida na lakini hata hivyo nilipomuuliza mbona anatumia jina la albino kwenye kampeni zake na kutaka kujua ni kwa kiasi gani albino wananufaika alishindwa kutoa majibu, alisema mwenyekiti huyo.Gazeti hili liliwasiliana na Ofisa Habari wa TFF, Baraka Kizuguto aliyesema kuwa kazi ya shirikisho hilo ilikuwa ni kuangalia kuhusu namna ya uendeshwaji wa mechi hiyo na sio vinginevyo.Alisema kwa upande wa TFF hawawezi kujua ni shilingi ngapi albino wamepewa, lakini anaweza kujua hilo ni muandaaji wa mchezo huo.Sisi tulisimamia yale ambayo yalikuwa yanahusu upande wetu na kisha hayo mengine ni makubaliano na wale wahusika kwa maana ya Chama cha Albino na muandaaji na sisi tunakuwa hatupo, alisema msemaji huyo.Gazeti hili lilifanya jitiada za kuwasiliana na Mkurugenzi Mtendaji wa Kampuni ya Nyumbani Kwanza, Mossi Magere aliyesema kuwa fedha walizozipata zinalenga kuanzisha kituo cha kusaidia watoto wenye mazingira magumu.Wiki ijayo tutaonesha waandishi wa habari mahala ambapo kituo kitakuja kujengwa na hiyo sio siri kabisa kwa kuwa ni fedha kwa ajili ya kusaidia jamii na sio kwamba ni wenye ulemavu wa ngozi peke yake ila watoto wote wenye kuishi mazingira hatarishi,alisema Mossi.  <topic>: michezo 